CELEX: 32010D0450
Language: bg
Date: 2010-08-11 00:00:00
Title: Решение 2010/450/ОВППС на Съвета от 11 август 2010 година за назначаване на специалния представител на Европейския съюз за Судан

12.8.2010   
            
            
               BG
            
            
               Официален вестник на Европейския съюз
            
            
               L 211/42
            
         РЕШЕНИЕ 2010/450/ОВППС НА СЪВЕТА
   от 11 август 2010 година
   за назначаване на специалния представител на Европейския съюз за Судан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 18 юли 2005 г. Съветът прие Съвместно действие 2005/556/ОВППС (1) относно назначаването на специален представител на Европейския съюз (наричан по-долу „СПЕС“) за Судан.
            
         
               (2)
            
            
               Г-жа Rosalind MARSDEN следва да бъде назначена за СПЕС за Судан за периода от 1 септември 2010 г. до 31 август 2011 г. Мандатът на СПЕС обаче може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (наричан по-долу „ВП“) след влизането в сила на решението за създаване на Европейската служба за външна дейност.
            
         
               (3)
            
            
               СПЕС ще изпълнява мандата си в обстановка, която може да се влоши и да навреди на постигането на целите на Общата външна политика и политика на сигурност, определени в член 21 от Договора,
            
         ПРИЕ НАСТОЯЩОТО РЕШЕНИЕ:
   Член 1
   Назначаване
   Г-жа Rosalind MARSDEN се назначава за СПЕС за Судан за периода от 1 септември 2010 г. до 31 август 2011 г. Мандатът на СПЕС може да бъде прекратен по-рано, ако Съветът вземе решение за това по предложение на ВП след влизането в сила на решението за създаване на Европейската служба за външна дейност.
   Член 2
   Цели на политиката
   Мандатът на СПЕС се основава на целите на политиката на Европейския съюз (ЕС) в Судан, а именно взаимодействие със страните в Судан, с Африканския съюз (АС) и с Организацията на обединените нации (ООН), както и с други заинтересовани страни на национално, регионално и международно ниво с оглед постигането на мирен преход в съответствие с Всеобхватното мирно споразумение (ВМС), включително организирането през януари 2011 г. на референдум за Абией и за самоопределянето на Южен Судан, начинът на провеждането на който не поражда съмнения. Това включва активен принос за пълно и своевременно изпълнение на ВМС и договореностите за периода след референдума; подкрепа за институционалното изграждане и укрепване на стабилността, сигурността и развитието в Южен Судан, независимо от резултатите от референдума за самоопределяне; подобряване на сигурността и улесняване на намирането на политическо решение на конфликта в Дарфур; подкрепа за правосъдието, помирението и зачитането на правата на човека, включително пълно съдействие с Международния наказателен съд; както и подобряване на достъпа до хуманитарна помощ на цялата територия на Судан.
   Член 3
   Мандат
   1.   С оглед постигане на целите на политиката СПЕС има мандат:
   
               а)
            
            
               да осъществява връзка с правителството на Судан, правителството на Южен Судан, въоръжените движения в Дарфур и други страни в Судан, както и с гражданското общество и неправителствените организации и да поддържа тясно сътрудничество с АС и ООН с цел осъществяване на целите на политиката на Съюза;
            
         
               б)
            
            
               да допринася за съгласуван международен подход към Судан, като поддържа тесни контакти с АС, и по-специално с Групата на високо равнище на АС по изпълнението на договореностите за Судан (AUHIP), ООН, включително тесни и редовни консултации с Мисията на ООН в Судан (UNMIS) и Мисията на Африканския съюз и ООН в Дарфур (UNAMID), Междуправителствената организация за развитие (IGAD), Лигата на арабските държави (LAS) и регионални и други ключови участници, включително специалния пратеник на САЩ;
            
         
               в)
            
            
               да участва в работата на международния консултативен форум по отношение на последователните международни усилия спрямо Судан;
            
         
               г)
            
            
               да поддържа редовни политически контакти на високо равнище с IGAD и с основните регионални участници с оглед на по-нататъшния напредък в изпълнението на ВМС и неговото отражение върху интеграцията на Судан в региона, да си сътрудничи активно с регионални и ключови африкански държави с цел засилване на консенсуса по изпълнението на ВМС, включително зачитане на резултатите от референдума за самоопределянето на Южен Судан;
            
         
               д)
            
            
               да подкрепя работата на съвместния посредник на ООН/АС и на AUHIP по отношение на международните усилия за улесняване на постигането на трайно мирно споразумение за Дарфур и да следи отблизо процеса на преговори, включително със съдействието на правителствата на Катар, Египет, Либия и др.;
            
         
               е)
            
            
               по отношение на борбата с безнаказаността в Судан и зачитането на правата на човека, включително правата на децата и жените, да следи положението и да поддържа редовни контакти със суданските власти, със Службата на прокурора на Международния наказателен съд, с АС и ООН, и по-специално със Службата на Върховния комисар по правата на човека, както и с действащите в региона наблюдатели по правата на човека;
            
         
               ж)
            
            
               когато е възможно, да представлява Съюза в комисията за наблюдение и оценка на ВМС;
            
         
               з)
            
            
               без да се засяга независимостта на мисиите на ЕС за наблюдение на избори, да следи отблизо подготовката и разгръщането на евентуална мисия за наблюдение на изборите в Судан в бъдеще и да насърчава последващите действия по направените препоръки; и
            
         
               и)
            
            
               активно да допринася за формулирането на бъдеща стратегия и поемане на ангажименти от страна на ЕС след приключването на ВМС, също и по отношение на насърчаването на конструктивни отношения между Хартум и Джуба, независимо от резултатите от референдумите.
            
         2.   За целите на изпълнението на своя мандат СПЕС, наред с другото:
   
               а)
            
            
               предоставя съвети и представя доклади във връзка с позициите на ЕС на международни форуми с цел активно насърчаване и утвърждаване на последователен подход в политиката на ЕС спрямо Судан;
            
         
               б)
            
            
               следи общо всички дейности на Съюза и осъществява тясно сътрудничество с делегацията на Съюза в Хартум и делегацията на Съюза към АС в Адис Абеба;
            
         
               в)
            
            
               подкрепя политическия процес и дейностите, свързани с изпълнението на ВМС, и сключването на договореностите за периода след референдума, както и усилията в областта на институционалното изграждане в Южен Судан;
            
         
               г)
            
            
               допринася за изпълнението на политиката на ЕС във връзка с резолюции 1325 (2000) и 1820 (2008) на Съвета за сигурност на ООН относно жените, мира и сигурността, включително чрез наблюдение и докладване за събитията в това отношение; и
            
         
               д)
            
            
               следи и докладва за спазването от различните страни в Судан на приложимите резолюции на Съвета за сигурност на ООН, а именно резолюции 1556 (2004), 1564 (2004), 1590 (2005), 1591 (2005), 1593 (2005), 1612 (2005), 1663 (2006), 1672 (2006), 1679 (2006), 1769 (2007), 1778 (2007), 1881 (2009), 1882 (2009), 1891 (2009), 1919 (2010).
            
         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (наричан по-долу „КПС“) поддържа тесни връзки със СПЕС и е основното му звено за контакти със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 септември 2010 г. до 31 август 2011 г., е в размер на 1 820 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и предоставените финансови средства СПЕС отговаря за сформирането на екипа си. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на своя екип.
   2.   Държавите-членки и институциите на Съюза могат да предлагат командироването на персонал, който да работи със СПЕС. Заплащането на персонала, командирован от държава-членка или институция на Съюза към СПЕС, се поема съответно от държавата-членка или институцията на Съюза. Експертите, командировани от държавите-членки в генералния секретариат на Съвета, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Целият командирован персонал остава под административното ръководство на изпращащата държава-членка или институция на Съюза и изпълнява задълженията си и действа в интерес на изпълнението на мандата на СПЕС.
   4.   Запазват се службите на СПЕС в Хартум и в Джуба, които включват политически съветник и необходимия персонал за административна и логистична подкрепа. В съответствие с описания в член 3 мандат на СПЕС е възможно в Дарфур да се открие поделение на такава служба, ако съществуващите служби в Хартум и в Джуба не са в състояние да оказват необходимата подкрепа на персонала на СПЕС, разположен в района на Дарфур.
   Член 7
   Привилегии и имунитет на СПЕС и персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на персонала на СПЕС, се договарят съответно с приемащата страна/приемащите страни. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (2), по-специално при работа с класифицирана информация на ЕС.
   Член 9
   Достъп до информация и логистична подкрепа
   1.   Държавите-членки, Комисията и генералният секретариат на Съвета гарантират достъпа на СПЕС до всяка относима информация.
   2.   Делегацията на Съюза и/или държавите-членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с мандата и обстановката от гледна точка на сигурността в географския район, за който отговаря, за сигурността на целия персонал под прякото ръководство на СПЕС, по-специално като:
   
               а)
            
            
               изготвя съобразен със спецификата на мисията план за сигурност въз основа на насоките на генералния секретариат на Съвета, включващ специфични за мисията физически, организационни и процедурни мерки за сигурност, уреждащ управлението на безопасното придвижване на персонала към района на мисията и в неговите рамки, както и управлението на инциденти, свързани със сигурността, и включващ план на мисията за действие при извънредни обстоятелства и за евакуация;
            
         
               б)
            
            
               гарантира, че целият персонал, разположен извън Съюза, е застрахован за висок риск съобразно условията в района на мисията;
            
         
               в)
            
            
               гарантира, че всички членове на екипа, които се разполагат извън Съюза, включително местно наетият персонал, са преминали подходящо обучение за сигурност предварително или при пристигането си в района на мисията, въз основа на определената от генералния секретариат на Съвета степен на риск за района на мисията;
            
         
               г)
            
            
               гарантира, че всички одобрени препоръки, направени в резултат на извършените редовни оценки на сигурността, са изпълнени и представя на ВП, Съвета и Комисията писмени доклади относно тяхното изпълнение, както и относно други въпроси, свързани със сигурността, в рамките на междинния доклад и доклада за изпълнението на мандата.
            
         Член 11
   Доклади
   1.   СПЕС редовно представя устни и писмени доклади на ВП и КПС. При необходимост СПЕС докладва също пред работните групи на Съвета. Редовните писмени доклади се разпространяват чрез мрежата COREU. По препоръка на ВП или на КПС СПЕС може да предоставя доклади на Съвета по външни работи.
   2.   СПЕС редовно докладва на КПС относно ситуацията в Дарфур и ситуацията в Судан като цяло.
   Член 12
   Координация
   1.   СПЕС спомага за цялостната политическа координация в рамките на Съюза. Той съдейства за съгласуваното използване на всички инструменти на Съюза на мястото на мисията с оглед постигане на целите на политиката на Съюза. Действията на СПЕС се съгласуват с тези на Комисията, както и с действията на други СПЕС в региона. СПЕС провежда редовни брифинги за мисиите на държавите-членки и за делегациите на Съюза.
   2.   На място се поддържат тесни връзки с ръководителите на делегациите на Съюза, включително в Хартум и Адис Абеба, и ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на мандата му. Освен това СПЕС поддържа връзка и с други участници на международно и регионално ниво, представени на място.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До края на февруари 2011 г. СПЕС представя на ВП, Съвета и Комисията доклад за напредъка, а в края на мандата — подробен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.
   
      Съставено в Брюксел на 11 август 2010 година.
      
         
            За Съвета
         
         
            Председател
         
         S. VANACKERE
      
   
   
      (1)  ОВ L 188, 20.7.2005 г., стр. 43.
   
      (2)  ОВ L 101, 11.4.2001 г., стр. 1.